Narodna skupština
20180924

Zahvaljujem. Nekoliko stvari oko kojih se mi, zaista, ne razumemo, zbog čega mi je drago. Oko nekih stvari zaista ponosim se time što nikada nećemo misliti isto. Ne vodi ovde niko rat protiv privatnih fakulteta, mi vodimo rat protiv kupljenih diploma, protiv plagiranih naučnih radova, protiv svih onih koji neradom, preko veze i zaobilazeći pravila vređaju sve one studente, sve one učenike, svu onu decu, i sve one ljude koji u Srbiji pokušavaju svojoj deci da objasne da se rad i učenje isplati. Sa druge strane vi te ljude konstantno nagrađujete. Kakve veze ima ko je koliko studirao sa činjenicom da vi danas predlažete zakon 2018. godine u kom piše da je validna diploma onoga ko je neki stepen studija upisao, a za to nije ispunjavao uslove? Možete vređati koliko hoćete, možete očekivati da mi ovde padnemo u nesvest zbog toga što je Aleksandar Vučić završio Pravni fakultet. Verujte, postoje društva u kojima se ne divi nekome što je završio fakultet.